A Bizottság 1931/1999/EK rendelete
(1999. szeptember 9.)
az állati eredetű élelmiszerekben található állatgyógyászati készítmények maximális maradékanyag-határértékeinek megállapítására szolgáló közösségi eljárás kialakításáról szóló 2377/90/EGK tanácsi rendelet I., II. és III. mellékletének módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 1308/1999 bizottsági rendelettel [1] módosított, az állati eredetű élelmiszerekben található állatgyógyászati készítmények maximális maradékanyag-határértékeinek megállapítására szolgáló közösségi eljárás kialakításáról szóló, 1990. június 26-i 2377/90/EGK tanácsi rendeletre [2] és különösen annak 6. és 8. cikkére,
(1) mivel a 2377/90/EGK rendelettel összhangban minden olyan farmakológiai hatóanyag tekintetében, amelyet a Közösségen belül élelmiszer-termelő állatokon történő alkalmazásra szánt állatgyógyászati készítményekben használnak, fokozatosan maradékanyag-határértékeket kell meghatározni;
(2) mivel a maradékanyag-határértékeket azután szükséges meghatározni, hogy az állatgyógyászati készítmények bizottságán belül minden olyan lényeges információt megvizsgáltak, amely az érintett készítmény maradékanyagainak az állati eredetű élelmiszerek fogyasztójára vonatkozó ártalmatlanságára, valamint a maradékanyagoknak az élelmiszerek ipari feldolgozására gyakorolt hatására vonatkozik;
(3) mivel az állatgyógyászati készítmények állati eredetű élelmiszerekben lévő maradékanyagaira vonatkozó maradékanyag-határértékek megállapítása során pontosan meg kell határozni azokat az állatfajokat, amelyekben a maradékanyagok jelen lehetnek, azokat a szinteket, amelyek a kezelt állatból nyert valamennyi megfelelő testszövetben jelen lehetnek (célszövet), valamint a maradékanyag természetét, amely a maradékanyagok nyomon követése szempontjából fontos (jelző maradékanyag);
(4) mivel a megfelelő közösségi joganyagban előírtak szerint a maradékanyagok ellenőrzése céljából a maradékanyag-határértékeket rendszerint a máj vagy a vese célszövetei tekintetében szükséges megállapítani; mivel azonban a nemzetközi kereskedelemben részt vevő hasított testekből a májat és a vesét rendszerint eltávolítják, és ezért az izom-, illetve zsírszövetek tekintetében is minden esetben maradékanyag-határértékeket kell megállapítani;
(5) mivel a tojószárnyasokon, a tejelő állatokon vagy a mézelő méheken történő felhasználásra szánt állatgyógyászati készítmények esetében a tojás, a tej, illetve a méz tekintetében is maradékanyag-határértékeket kell meghatározni;
(6) mivel a carprofent, az emamectint, a cefquinomot, a teflubenzuront és az apramycint be kell illeszteni a 2377/90/EGK rendelet I. mellékletébe;
(7) mivel a hisztidint, az adenozint, annak 5’-mono-, 5’-di-, 5’-trifoszfátjait, a glicint, a glutamint, a glutaminsavat, az alanint, a doxapramot, a cytidint, annak 5’-mono-, 5’-di-, 5’-trifoszfátjait, a ciszteint, a kolint, a kimotripszint, az arginint, a hialuronsavat, a karnitint, az apramycint, a bromidot, a káliumsót, az azamethiphost, az aszparaginsavat, az aszparagint, a citrullint, a pepszint, a valint, az uridint, annak 5’-mono-, 5’- di-, 5’-trifoszfátjait, a tirozint, a triptofánt, a tripszint, a timidint, a treonint, a tiokarbonsavat, a szulfogvajakolt, a szerint, a prolint, a guanozint, annak 5’-mono-, 5’-di-, 5’-trifoszfátjait, a fenilalanint, a vetrabutin-hidrokloridot, az orotsavat, az ornitint és a metionint és a lizint és a leucint és az izoleucint és az inozitolt és az inozint és annak 5’-mono-, 5’-di-, 5’-trifoszfátjait és a piperonil-butoxidot be kell illeszteni a 2377/90/EGK rendelet II. mellékletébe;
(8) mivel a tudományos vizsgálatok befejezésének lehetővé tétele érdekében a coumafost, a cymiazolt és a kanamycint be kell illeszteni a 2377/90/EGK rendelet III. mellékletébe;
(9) mivel 60 napos időtartamot szükséges engedélyezni e rendelet hatálybalépése előtt annak érdekében, hogy a tagállamok számára lehetővé tegyék az esetleg szükséges módosítások elvégzését az érintett állatgyógyászati készítmények forgalomba hozatalára, a legutóbb a 93/40/EGK irányelvvel [3] módosított 81/851/EGK tanácsi irányelvnek [4] megfelelően kiadott engedélyekben azért, hogy figyelembe vegyék e rendelet rendelkezéseit;
(10) mivel az e rendeletben meghatározott intézkedések összhangban állnak az Állatgyógyászati Készítmények Állandó Bizottságának véleményével,
ELFOGADTA EZT A RENDELETET:
1. cikk
A 2377/90/EGK rendelet I., II. és III. mellékletei a csatolt mellékletben meghatározottak szerint módosulnak.
2. cikk
Ez a rendelet az Európai Közösségek Hivatalos Lapjában való kihirdetését követő hatvanadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. szeptember 9-én.